Biroul Permanent al Parlamentului Republicii Moldova 
În conformitate cu prevederile art. 73  din Constituţia Republicii Moldova şi art. 47 din Regulamentul Parlamentului, se înaintează cu titlu de iniţiativă legislativă proiectul de Lege cu privire la completarea articolului 97 din Codul fiscal nr. 1163-XIII din 24 aprilie 1997.
Anexă: 1. Proiectul de lege

             2. Notă informativă

Dmitrii Todoroglo 

Deputat în Parlament 

Proiect

L E G E

 cu privire la completarea articolului 97 din Codul fiscal nr. 1163-XIII din 24 aprilie 1997 

Parlamentul adoptă prezenta lege organică.

Articol unic – Articolul 97 din Codul fiscal nr. 1163-XIII din 24 aprilie 1997 (republicat în Monitorul Oficial al Republicii Moldova, 2008, nr. 183 – 185, art. 654) cu modificările ulterioare se completează după cum urmează:

Alineatul (4) la sfîrşit se completează cu o nouă liniuţă cu următorul cuprins:

„ – în 
cazul livrării de producător a producţiei din fitotehnie şi horticultură în formă naturală şi producţia din zootehnie în formă naturală, masă vie şi sacrificată produsă pe teritoriul ţării”.

Preşedintele Parlamentului

NOTĂ INFORMATIVĂ

la proiectul de lege cu privire la completarea 

articolului 97 din Codul fiscal
Producătorii agricoli au înaintat multiple adresări deputaţilor şi organelor publice centrale vizate, privind modificarea modalităţii de achitare a taxei pe valoarea adăugată la comercializarea producţiei agricole la un preţ mai mic decât costul acesteia.

Conform prevederilor art. 97, alin. (4) din Codul fiscal, valoarea impozabilă a livrării impozabile de mărfuri (servicii), efectuate de către un subiect al impunerii, nu poate fi mai mică decît cheltuielile pentru producerea lor cu excepţiile prevăzute la liniuţele 1 şi 2.
În ultimii ani, sectorul agrar al Republicii este afectat permanent de calamităţi naturale. În consecinţă producătorii agricoli, suportând cheltuieli, nu  căpătă roada preconizată, costul acesteia fiind, astfel, mai mare decît preţul de livrare. 
Producătorii agricoli achită taxa pe valoarea adăugată reieşind din costul acesteia. Modalitatea în cauză, de achitare a taxei pe valoarea adăugată, afectează şi mai mult situaţia financiară a producătorilor agricoli, întrucît aceştia au suportat pierderi de pe urma calamităţilor naturale.

Totodată, producătorii agricoli se confruntă şi cu lipsa pieţei de desfacere a producţiei agricole. În căutarea pieţei de desfacere, acestea sunt nevoiţi să diminueze preţul de livrare a producţiei agricole ajungînd la un preţ de comercializare mai mic decît cheltuielile pentru producerea ei.

În contextul celor expuse, consider că adoptarea proiectului de lege în cauză, care prevede neaplicarea articolului 4 în cazul livrării de producător a producţiei din fitotehnie şi horticultură în formă naturală şi producţia din zootehnie în formă naturală, masă vie şi sacrificată produsă pe teritoriul ţării, va contribui întrucîtva la ameliorarea situaţiei economico-financiare a producătorilor agricoli din Republica Moldova.

